Biztonsági újításokat kapott a Chrome
Az új fõverzió számos fejlesztése hullámokban aktiválódik.
Megjelent számítógépekre a Google Chrome 83, az új fõverzió adatvédelemmel és internetes biztonsággal kapcsolatos újításokat hozott. A 38 sebezhetõségtõl megszabadult böngészõ egyetlen látványos újítása egyelõre az, hogy a beállítólapján a fejlesztõk átszervezték az „Adatvédelem és biztonság" részt, így szekció fontos opciói könnyebben elérhetõek.

Az említett rész lenyitható almenüjében egyes felhasználóknál már megjelent egy vadiúj funkció is, a DNS-Over-HTTPS (DoH) bekapcsolásával a Chrome titkosított csatornán keresztül tudja lekérni a webhelyek IP-címeit.

Ez fõként nyilvános hálózatokon fontos, ártalmatlaníthatóak vele egyes közbeékelõdéses támadások.

A Chrome 83 további érdekes újításai, hogy

-   a böngészõ jelszókezelõje szól az ismert hackelések során potenciálisan kiszivárgott jelszavakról,
-   a továbbfejlesztett biztonságos böngészés bekapcsolása esetén nagyobb hatékonysággal kapnak értesítést a támadó webhelyekrõl a netezõk,
-   a kiegészítõk ikonjai pedig helyspórolási célból nem egymás mellett lesznek a címsávon, hanem bekerülnek egy lenyíló menübe.

Ezek a fejlesztések hullámokban válnak elérhetõvé, hírünk írásakor nálunk még az egyik sem jelent meg.

A Google Chrome telepítõkészlete a hivatalos webhelyrõl és az ORIGO Szoftverbázisról is letölthetõ, a már telepített példányai automatikusan frissülnek a legújabb verzióra.

Ha szeretne még több érdekes techhírt olvasni, akkor kövesse az Origo Techbázis Facebook-oldalát, kattintson ide!
Google böngészõ Google Chrome